Tekort aan babamelkpoeier weens beurtkragArgieffoto ŉ Senior beampte by die departement van landbou het bevestig dat kragonderbrekings weens beurtkrag ŉ impak gehad het op die vervaardiging van babamelkpoeier. “Dit wil voorkom of die landbou-vervaardigingsbedryf swaarder getref is deur die kragonderbrekings,” het Edith Vries, direkteur-generaal van die departement, gesê. Nestlé, die wêreldwye voedselhandelsmerk, het ŉ tekort in babamelkpoeier aangemeld by sy Suid-Afrikaanse bedrywighede. “Hulle [Nestlé] het verduidelik dat, indien daar tydens ŉ sekere deel van die vervaardigingsproses van babamelkpoeier by hul aanleg in Harrismith ŉ kragonderbreking plaasvind, die invloed op die produk só erg is, dat daar nou ŉ tekort is,” het Vries bygevoeg. Volgens Vries het Nestlé die departement versoek om babamelkpoeier in te voer om seker te maak dat daar voldoende hoeveelhede van die produk op die land se rakke sal wees. “Hulle stel voor dat ons uit Argentinië invoer, aangesien hul babamelkpoeier se tekstuur soortgelyk aan ons sŉ is. Mens wil nie ŉ krisis skep waar hulle nie babamelkpoeier kan verskaf nie, omdat ouers daarop staat maak. Hulle wil dus nou babamelkpoeier invoer totdat hulle vervaardiging weer op datum is.”